Správa zo zahraničnej služobnej cesty

Meno a priezvisko: Ing. Alena Tomengová, PhD.,
 Riaditeľka, Regionálne pracovisko MPC Bratislava, Ševčenkova 11, 850 05 Bratislava
 
Meno a priezvisko: PaedDr. Alena Minns, PhD.,
Výskumný zamestnanec Oddelenia pre tvorbu stratégií, koncepcií a výskumu profesijného rozvoja GR, Metodicko-pedagogické centrum, Ševčenkova 11, 850 05 Bratislava

Dátum odchodu:	12.04.2012 
Dátum príchodu:	12.04.2012 

Miesto konania: Viedeň, Rakúsko 
Druh pobytu: Účasť na medzinárodnom seminári vo Viedni dňa 12.04.2012 organizovanou Bundesministerium für Unterricht, Kunst und Kultur v Rakúsku.

A NEW LEARNING CULTURE AND TEACHER PROFESSIONALISM
“Inovácie vo vzdelávaní – aké profesionálne kvality potrebuje učiteľ, aby umožnil prenos inovácií do vyučovacieho procesu?“

Popis a priebeh podujatia

Cesta na seminár do Viedne bola zabezpečená vlakom (Bratislava hl. stanica – Viedeň Sud-bahnhof) a MHD vo Viedni dňa 12.04.2012. Odchod z Bratislavy hl. stanica 7,46, príchod na konferenciu 10,00. Odchod z Viedne vlakom o 17,20 príchod do Bratislavy hl. stanica o 18,32.

Seminár bol organizovaný v Hotel & Palais Strudlhof, Pasteurgasse 1, 1090 Vienna. Začal o 9,30 a trval do 16,30. Prof. Gerald Hüther vedúci centra Neurobiologickej prevencie a výskumu na Univerzite v Göttingen a v Mannheime/Heidelbergu prezentoval poznatky z výskumu v oblasti neurológie a mozgu. G. Hüther rozprával o fungovaní mozgu, rozvoji inteligencie a spôsoboch ako dosiahnuť u jednotlivcov plný potenciál mozgu. Zdôrazňujúc dôležitosť emócií a vášni k učeniu sa ako nevyhnutnému prvku prispievajúcemu k učeniu sa. Tieto poznatky dáva do vzťahu k potrebe rekonštruovať vzdelávací systém, berúc do úvahy aj potrebu reflektovať zmenu paradigmy a teda aktuálne potreby spoločnosti. Vzdelávací systém má naplno rozvíjať potenciál detí. V súčasnosti a v budúcnosti budeme potrebovať kreatívnych ľudí a nie funkčných. G. Hüther zdôraznil potrebu znova objaviť „vášeň učiť sa“. Nepotrebujeme v školách učiť fakty, ktoré si deti vedia vyhľadať na internete, potrebujeme systém podnecujúci objavovanie, tvorivosť. Deti majú v školách riešiť prekážky a problémy a tak sa rozvíjať, nemáme ich viesť k súťaživosti ale ku spolupráci. Škola má vyvolať u detí vášeň učiť a rozvíjať ich individuálny potenciál. Druhá časť seminára bola venovaná prezentácií Ilse Schrittesser z Univerzity v Innsbrucku s názvom Koncepcia „Priestor na rozmýšľanie“. Autorka prezentovala poznatky z výskumu o profesijných štandardoch učiteľa. V skupinách pozostávajúcich z účastníkov rôznych krajín sme diskutovali a porovnávali vzdelávací systém jednotlivých krajín, kvalifikáciu učiteľov, pregraduálnu a postgraduálnu prípravu učiteľov a možnosti na ich ďalší profesijný rozvoj. Konfrontovali sme skúsenosti zahraničných inštitúcií s implementáciou učiteľského evalvačného systému. Posledná časť seminára bola venovaná feministickej metóde analýzy textu, využiteľnej v kvalitatívnom pedagogickom výskume.

Účasť na seminári bola veľmi prínosná. Mali sme možnosť diskutovať so zahraničnými účastníkmi seminára z deviatich krajín, oboznámiť sa s problémami, ktorým čelia v oblasti vzdelávania. Nadviazali sme kontakty pre ďalšiu spoluprácu so zahraničím. Do budúcnosti sa pripravuje realizácia a zavedenie európskej siete v oblasti vzdelávania do ktorej sa plánuje Metodicko-pedagogické centrum zapojiť. 

dňa 18.04. 2012  v Bratislave                            Ing. Alena Tomengová, PhD.,             

    PaedDr. Alena Minns, PhD.,